Den ersamen vorsichtigen wisen mannen, vnsen ghunstigen vrunden borghermester vnde radmanne der stat tho Reuele entbede wy borghermester vnd radmannen der stat tho Abo vnsen vruntliken groet tho voren vnde begheren juwer bescheidenheit to wetende, dat vns Henrik Kolners kinder, also her Gosschalk vnde Henneke vnde Arnt, gewittiget vnde gheopenbaret hebben, dat Grete, de Claus van Spiren husforouwe (!) was, ere modder, jn juwer stath vorstoruen sij, der Got genedich sij, vnde dusse vorgescreuen her Gosschalk vnde Henneke vnde Arnt hebben vor vns gewest mit vj erbaren luden, de dat lifliken jn de hilgen gesworen hebben mit vpgereckeden vingern vnde ok js et vnsem gantzen rade wol witlik, dat desser vorgescreuen her Gosschalke, Henneken vnde Arndes moder van dem broder echt vnde recht vt enen echten vnde rechten bedde gheboren sy van vader vnde van moder dat dusse vorgescreuen Grete van der suster ok echt vnd recht vt enen echten rechten bedde geboren sy van vader vnde van moder vnde se de neghesten erfnamen tho allem na ghelatenen ghuden sin, dat dusse vorgeschreuen Grete na ghelaten heuet, de van der suster geboren was echt vnde recht vt enem echten vnde rechten bedde vnde dess her Gosschalk vnde Henneke vnde Arndes moder van deme broder ok echte vnde rechte vt enem echten vnde rechten bedde geboren was also hir tho voren gescreuen steigt, vnde nemant negher sy van erfnamen weghene edder like na. Jtem so hebben dusse vorgescreuene her Gosschalk vnde Arnt vulmechtigh vnde mundich gemaket eren vader Henrik Kolner vnde eren broder Henecken dat vorgescreuen na gelatene ghuet tho vorderende, jntomanende vnde vppe tho borende vnde dar by tho doende vnde tho latende lykerwies efte se dar suluen jeghenwerdich weren. Wor vmme bidde wy juwe erbaricheit, dat ghy dussen vorgescreuen Henrik vnde Henneken behulplik sit tho ereme rechte, dat en dat vorgescreuen na gelatene ghuet werde gheantwordet tho vorgescreuen her Gosschalk vnde Arndes behoeff. Dat wille wi gerne vordenen jn gelijken saken; vnde hebbet des to vns eine gantze tho vorsicht wes vorgescreuen Henrik vnde Henneke van dusse vorgeschreuen ghude geantwert wert, dat ghi edder de juwen dar nene na maninghe vmme liden sullen, wente wy dar vulle vorwaringhe van vnsen borgern vore genomen hebben. Tho einer merer thuchnisse vnde bewisinghe der warheit so hebben wy vnser stath jngesegel gedruckt vp den rugge dusses breues, de gegheuen vnde geschreuen js in den jare vnses Heren veertheinhundert vnde jn deme xix:den jare, des negesten midwekens vor sunte Marie Magdalenea daghe.